ชวนพุทธศาสนิกชนชาวไทยร่วมบริจาคโลหิต เนื่องในวันอาสาฬหบูชาและวันเข้าพรรษา
รองศาสตราจารย์แพทย์หญิงดุจใจ ชัยวานิชศิริ ผู้อำนวยการศูนย์บริการโลหิตแห่งชาติ  สภากาชาดไทย เปิดเผยว่าวันอาสาฬหบูชาตรงกับวันขึ้น 15 ค่ำเดือน 8 และวันเข้าพรรษาตรงกับแรม 1 ค่ำ เดือน 8 เป็นวันสำคัญทางพระพุทธศาสนาที่ชาวพุทธศาสนิกชนชาวไทยนิยมบำเพ็ญบุญกุศลทำความดี สืบสานประเพณีอันดีงาม อาทิ การทำบุญ งดเว้นการทำบาป ปฏิบัติธรรมรักษาศีล เพื่อความเป็นสิริมงคลให้กับตนเองและครอบครัว การบริจาคโลหิตถือเป็นการทำบุญอย่างหนึ่ง นับได้ว่าเป็นการให้ทานที่ยิ่งใหญ่และเป็นบุญกุศลแก่ผู้ให้   เพราะเป็นการสละโลหิตในร่างกายของตนเอง เพื่อช่วยชีวิตเพื่อนมนุษย์ที่เจ็บป่วย โดยไม่หวังสิ่งตอบแทน ศูนย์บริการโลหิตแห่งชาติ สภากาชาดไทย จัดทำโครงการ บำเพ็ญบุญ สร้างกุศลบารมี   บริจาคโลหิต เนื่องในวันอาสาฬหบูชาและเข้าพรรษา จนถึงวันที่ 26 กรกฎาคมนี้ เพื่อเชิญชวนพุทธศาสนิกชนผู้ใจบุญ ร่วมบริจาคโลหิตเพื่อสำรองโลหิตให้เพียงพอกับความต้องการของโรงพยาบาลต่างๆ ทั่วประเทศ ภายใต้สถานการณ์การแพร่ระบาดของโรคโควิด 19 ส่วนภูมิภาค  บริจาคโลหิตได้ที่ ภาคบริการโลหิตแห่งชาติ 12 แห่งทั่วประเทศ